หุ้นตก"จงรัก"เชียร์ทยอยซื้อ
“จงรัก” แนะลงทุนหุ้นรอบนี้ กล้ามาก ซื้อเพิ่ม-ถือยาว กล้าน้อย ทยอยขายเมื่อกำไร
5 เม.ย. 2556

“จงรัก” แนะลงทุนหุ้นรอบนี้ กล้ามาก ซื้อเพิ่ม-ถือยาว กล้าน้อย ทยอยขายเมื่อกำไร
นายจงรัก รัตนเพียร ประธานกรรมการบริหาร บริษัทหลักทรัพย์จัดการกองทุน (บลจ.) กสิกรไทย เปิดเผยว่า การลงทุนกองทุนหุ้นในช่วงนี้ที่ตลาดมีความผันผวน หากนักลงทุนรับความเสี่ยงได้ไม่มากแนะนำให้ขายทำกำไรออกไปบางส่วนเมื่อมีกำไร แต่หากรับความผันผวนได้ยังแนะนำให้คงเงินลงทุนต่อไป หรือหาจังหวะเข้าซื้อเพิ่มเมื่อดัชนีปรับตัวลดลงในช่วงสั้น เนื่องจากการลงทุนในหุ้นยังเป็นทางเลือกที่น่าสนใจและมีแนวโน้มที่จะให้ผลตอบแทนที่ดีเมื่อเทียบกับการลงทุนอื่น
อย่างไรก็ตาม หากเน้นการลงทุนระยะยาวยังสามารถถือหน่วยลงทุนได้ต่อ เนื่องจาก บลจ.กสิกรไทย ยังมองตลาดในภาพบวกในระยะยาว
“ตลาดหุ้นไทยอาจเผชิญความผันผวนในระยะสั้นจากแรงเทขายทำกำไรและข่าวที่อาจเข้ามาสร้างความกังวลต่อนักลงทุนเป็นระยะ แต่เชื่อว่าปัจจัยบวกที่มาจากการขยายตัวของเศรษฐกิจไทยและภาพรวมของเศรษฐกิจทั่วโลกทั้งสหรัฐและจีนที่ยังเติบโตดีขึ้น ขณะที่ยุโรปแม้ยังคงต้องปรับตัวแต่ผลกระทบยังอยู่ในวงจำกัด” นายจงรัก กล่าว
ทั้งนี้ บลจ.กสิกรไทย ประเมินว่าเศรษฐกิจไทยที่เติบโตอย่างแข็งแกร่ง รวมถึงการบริโภคภายในประเทศจะผลักดันให้ตลาดหุ้นเติบโตได้อีก จึงยังคงเน้นน้ำหนักการลงทุนในหุ้นที่ได้รับประโยชน์จากการบริโภคในประเทศ เพราะยังมีปัจจัยพื้นฐานสนับสนุนต่อเนื่องจากนโยบายภาครัฐและโครงการก่อสร้างโครงสร้างพื้นฐาน
บลจ.กสิกรไทย ยังเตรียมจ่ายเงินปันผลกองทุนเปิดรวงข้าวทวีผล 2 ในอัตรา 0.56 บาทต่อหน่วย มูลค่ากว่า 42 ล้านบาท
ด้าน บลจ.แอสเซท พลัส เปิดขายและรับซื้อคืนรอบใหม่ของกองทุนเปิดแอสเซท พลัส แอ็คทีฟ ตราสารหนี้ 4 ในวันที่ 10 เม.ย.นี้ รอบการลงทุนประมาณ 3 เดือน เน้นลงทุนตราสารหนี้ในประเทศ ผลตอบแทนประมาณ 2.9% ต่อปี